Sotkamon Jymyn tähtipelaaja Jani Komulainen lopettaa vuonna 1997 alkaneen pesäpallouransa. Peräti 12 SM-kultaa, kolme hopeaa ja kaksi pronssia urallaan voittanut Komulainen kertoi päätöksestään maanantaina tiedotustilaisuudessa.

12 mestaruudellaan Komulainen on kaikkien aikojen eniten mestaruuksia voittanut pesäpalloilija. Hän on myös kaikkien aikojen kärkitilaston ja pesispörssin kakkonen. Hän esiintyi Itä-Länsi-ottelussa yhteensä 15 kertaa ja hänet valittiin vuoden pesäpalloilijaksi kahdesti ja vuoden lukkariksi kertaalleen.

Jymyn lisäksi Komulainen on edustanut Superpesiksessä Siilinjärven Pesistä. Komulaisen uran viimeiseksi otteluksi Superpesiksessä jäi tappiollinen viides finaali Vimpelin Vetoa vastaan syyskuussa. Hopeamitali jatkoi Komulaisen 16 vuotta kestänyttä mitaliputkea.